Navarra Suma talde parlamentarioari atxikitako foru parlamentari Cristina Ibarrola Guillén andreak idatzizko galdera egin du, Nafarroako Parlamentuko 5118 irteera-zenbakiarekin erregistratua, 2022ko irailaren 26an (10-22/PES-284 galdera), FFP2 maskarak Efficold enpresari erosteko espedientean Kontu-hartzailetzako zuzendari nagusiak bigarren txostena egin aurretik Ekonomia eta Ogasuneko kontseilariak 2022ko ekainaren 6rako deitutako bilerari buruz. Hona Ekonomia eta Ogasun Departamentuko kontseilariak ematen dion informazioa:

1.- Bidalitako deialdian ageri diren pertsonak joan ziren bilerara, bai eta Osasunbidea-Nafarroako Osasun Zerbitzuko Zerbitzu Zentraletako Administrazio Zerbitzuko burua ere.

2.- Osasunbidearen ordezkariek galdetu zuten zergatik jarraitzen zuen etengarria izaten eragozpen-oharrak, eta hau erantzun zitzaion: desadostasuna ebazteko txostenean azaltzen den moduan, egindako jarduketen deskribapen faltagatik jarraitzen du eragozpenak etengarria izaten, funtsezko jarduketak baitira. Osasunbidearen ordezkarien iritziz, espedientean jada ongi deskribaturik zeuden egindako jarduketak

3.- Prozesu bat hastea adostu zen, zeinean Kontu-hartzailetzako Zuzendaritza Nagusiak adieraziko baitzuen zehatz-mehatz zer gabeziak galarazten zuten tramitazioan aurrera egitea, eta Osasunbidea-Nafarroako Osasun Zerbitzuak, berriz, gabezia horiek betetzeko behar zen informazioa emanen baitzuen.

Hori guztia jakinarazten dizut, Nafarroako Parlamentuko Erregelamenduaren 194. artikuluan xedatutakoa betez.

Iruñean, 2022ko urriaren 24an.

Ekonomia eta Ogasuneko kontseilaria: Elma Saiz Delgado